แนวโน้มดัชนีเช้าลุ้นรีบาวน์ต่อ
นักวิเคราะห์ฯคาดตลาดหุ้นไทยเช้านี้น่าจะรีบาวน์ต่อจากเมื่อวานได้ จากปัจจัยภายนอกเป็นบวก-จับตาแรงขายต่างชาติ
10 มิ.ย. 2554

นักวิเคราะห์ฯคาดตลาดหุ้นไทยเช้านี้น่าจะรีบาวน์ต่อจากเมื่อวานได้ จากปัจจัยภายนอกเป็นบวก-จับตาแรงขายต่างชาติ
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสที่จะรีบาวน์ต่อจากเมื่อวาน หลังปรับตัวลงติดต่อกันมาหลายวัน เนื่องจากปัจจัยภายนอกประเทศเริ่มดูดีขึ้น หลังธนาคารกลางยุโรปมีมติคงอัตราดอกเบี้ยในการประชุมเมื่อวานนี้ ส่วนปัญหาหนี้กรีซก็ดูผ่อนคลายลง เพราะกำลังจะได้รับการช่วยเหลือทางการเงินในเร็วๆนี้ ขณะที่ตัวเลขเศรษฐกิจของสหรัฐฯก็ออกมาเป็นบวก
ด้านปัจจัยภายในประเทศไม่มีอะไรใหม่ รอการเลือกตั้ง ส่วนการที่ต่างชาติกังวลเรื่องการเมืองนั้น มองว่านักลงทุนไทยรับรู้อยู่แล้ว อย่างไรก็ตาม ต้องติดตามว่านักลงทุนต่างชาติจะขายต่อหรือไม่ แต่คาดว่าจะขายน้อยลง ซึ่งจะเป็นปัจจัยหนุนให้ดัชนีฯรีบาวน์ได้พร้อมให้แนวรับ 1,000 จุด แนวต้าน 1,020-1,030 จุด
"วันนี้น่าจะเทคนิเคิลรีบาวน์ก่อน ซึ่งที่จริงก็ควรจะรีบาวน์มา 2-3 วันแล้ว เพราะ oversold แต่เพิ่งเริ่มมีสัญญาณรีบาวน์เมื่อวานนี้ รอบด้านในเอเชียที่ลงก็ต่างรีบาวน์ แต่ก็ติดอยู่ที่ต่างชาติจะขายต่อหรือไม่ ก็หวังว่าจะขายน้อยลง ก็จะช่วยหนุนหุ้นไทย"นายเจริญ กล่าว